CELEX: 32016D0630
Language: el
Date: 2016-04-11 00:00:00
Title: Απόφαση (EE) 2016/630 του Συμβουλίου, της 11ης Απριλίου 2016, για τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή επανεισδοχής, η οποία συγκροτήθηκε δυνάμει της συμφωνίας επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας, όσον αφορά τη σύσταση σχετικά με τις αιτήσεις επανεισδοχής που απαιτούν τη διοργάνωση συνεντεύξεων

26.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 110/1
            
         ΑΠΌΦΑΣΗ (EE) 2016/630 ΤΟΥ ΣΥΜΒΟΥΛΊΟΥ
   της 11ης Απριλίου 2016
   για τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή επανεισδοχής, η οποία συγκροτήθηκε δυνάμει της συμφωνίας επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας, όσον αφορά τη σύσταση σχετικά με τις αιτήσεις επανεισδοχής που απαιτούν τη διοργάνωση συνεντεύξεων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η συμφωνία επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας (1) της 25ης Μαΐου 2006 (εφεξής «η συμφωνία επανεισδοχής») τέθηκε σε ισχύ την 1η Ιουνίου 2007.
            
         
               (2)
            
            
               Το άρθρο 19 της συμφωνίας επανεισδοχής προβλέπει τη συγκρότηση μεικτής επιτροπής επανεισδοχής η οποία θα είναι επιφορτισμένη με την εκτέλεση των καθηκόντων που ορίζονται σε αυτό.
            
         
               (3)
            
            
               Το άρθρο 19 παράγραφος 1 στοιχείο β) της συμφωνίας επανεισδοχής ορίζει ότι η μεικτή επιτροπή επανεισδοχής αποφασίζει σχετικά με τις διάφορες ρυθμίσεις εφαρμογής που είναι αναγκαίες για την ομοιόμορφη εφαρμογή της συμφωνίας επανεισδοχής.
            
         
               (4)
            
            
               Η συνέντευξη αποτελεί ένα από τα στοιχεία της διαδικασίας επανεισδοχής που προβλέπεται στη συμφωνία επανεισδοχής. Σύμφωνα με το άρθρο 9 παράγραφος 4, της συμφωνίας επανεισδοχής, η συνέντευξη διοργανώνεται όταν κανένα από τα έγγραφα που απαριθμούνται στα παραρτήματα 2 και 3 της συμφωνίας επανεισδοχής δεν μπορεί να επισυναφθεί από το αιτούν μέρος στην αίτηση επανεισδοχής.
            
         
               (5)
            
            
               Η πρώτη σύσταση σχετικά με τις αιτήσεις επανεισδοχής που απαιτούν τη διοργάνωση συνεντεύξεων εκδόθηκε από τη μεικτή επιτροπή επανεισδοχής στις 2 Ιουνίου 2009. Η εν λόγω σύσταση θα πρέπει να αποσαφηνιστεί περαιτέρω με δεύτερη σύσταση για την παροχή κατευθυντήριων γραμμών στις περιπτώσεις στις οποίες δεν είναι δυνατή η τήρηση των προθεσμιών για τη διοργάνωση των συνεντεύξεων, έτσι ώστε οι εν λόγω συνεντεύξεις να αναπρογραμματίζονται.
            
         
               (6)
            
            
               Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη μεικτή επιτροπή επανεισδοχής όσον αφορά τη σύσταση σχετικά με τις αιτήσεις επανεισδοχής που απαιτούν τη διοργάνωση συνεντεύξεων.
            
         
               (7)
            
            
               Το Ηνωμένο Βασίλειο δεσμεύεται από τη συμφωνία επανεισδοχής και επομένως συμμετέχει στην έκδοση της παρούσας απόφασης.
            
         
               (8)
            
            
               Η Ιρλανδία δεσμεύεται από τη συμφωνία επανεισδοχής και επομένως συμμετέχει στην έκδοση της παρούσας απόφασης.
            
         
               (9)
            
            
               Η Δανία δεν δεσμεύεται από τη συμφωνία επανεισδοχής ούτε υπόκειται στην εφαρμογή της, και επομένως δεν συμμετέχει στην έκδοση της παρούσας απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   1.   Η θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή επανεισδοχής, η οποία συγκροτήθηκε δυνάμει του άρθρου 19 της συμφωνίας επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας, όσον αφορά την έκδοση της σύστασης σχετικά με τις αιτήσεις επανεισδοχής που απαιτούν τη διοργάνωση συνεντεύξεων βασίζεται στο σχέδιο σύστασης της μεικτής επιτροπής επανεισδοχής που επισυνάπτεται στην παρούσα απόφαση.
   2.   Οι εκπρόσωποι της Ένωσης στο πλαίσιο της μεικτής επιτροπής επανεισδοχής μπορούν να συμφωνήσουν ήσσονος σημασίας τεχνικές διορθώσεις στο σχέδιο σύστασης της μεικτής επιτροπής επανεισδοχής, χωρίς νέα απόφαση του Συμβουλίου.
   
      Λουξεμβούργο, 11 Απριλίου 2016.
      
         
            Για το Συμβούλιο
         
         
            Ο Πρόεδρος
         
         M.H.P. VAN DAM
      
   
   
      (1)  ΕΕ L 129 της 17.5.2007, σ. 40.
   
      ΣΧΕΔΙΟ
      ΣΎΣΤΑΣΗ ΑΡΙΘ. 2 ΤΗΣ ΜΕΙΚΤΉΣ ΕΠΙΤΡΟΠΉΣ ΕΠΑΝΕΙΣΔΟΧΉΣ ΠΟΥ ΣΥΓΚΡΟΤΉΘΗΚΕ ΜΕ ΤΗ ΣΥΜΦΩΝΊΑ ΕΠΑΝΕΙΣΔΟΧΉΣ ΜΕΤΑΞΎ ΤΗΣ ΕΥΡΩΠΑΪΚΉΣ ΚΟΙΝΌΤΗΤΑΣ ΚΑΙ ΤΗΣ ΡΩΣΙΚΉΣ ΟΜΟΣΠΟΝΔΙΑΣ ΤΗΣ 25ης ΜΑΙΟΥ 2006
      της …
      σχετικά με τις αιτήσεις επανεισδοχής που απαιτούν τη διοργάνωση συνεντεύξεων
      Η ΕΠΙΤΡΟΠΗ,
      Αναφερόμενη στη συμφωνία επανεισδοχής μεταξύ της Ευρωπαϊκής Κοινότητας και της Ρωσικής Ομοσπονδίας της 25ης Μαΐου 2006 (εφεξής «η συμφωνία επανεισδοχής»), και ιδίως στο άρθρο 19 παράγραφος 1 αυτής και στο άρθρο 6 παράγραφος 3 του εσωτερικού κανονισμού της μεικτής επιτροπής επανεισδοχής, της 25ης Ιουλίου 2007,
      Έχοντας υπόψη:
      
                  (1)
               
               
                  Η συνέντευξη αποτελεί ένα από τα στοιχεία της διαδικασίας επανεισδοχής που προβλέπεται στη συμφωνία επανεισδοχής και, σύμφωνα με το άρθρο 9 παράγραφος 4, θα πρέπει να διοργανώνεται όταν κανένα από τα έγγραφα που απαριθμούνται στα παραρτήματα 2 και 3 της συμφωνίας επανεισδοχής δεν μπορεί να επισυναφθεί από το αιτούν μέρος στην αίτηση επανεισδοχής.
               
            
                  (2)
               
               
                  Η σύσταση αριθ. 1 της μεικτής επιτροπής επανεισδοχής όσον αφορά αιτήσεις επανεισδοχής που απαιτούν τη διοργάνωση συνεντεύξεων εκδόθηκε στις 2 Ιουνίου 2009 από την επιτροπή (εφεξής «σύσταση αριθ. 1»).
               
            
                  (3)
               
               
                  Σύμφωνα με το άρθρο 20 παράγραφος 1 στοιχείο στ) της συμφωνίας επανεισδοχής, ειδικές ρυθμίσεις που αφορούν τις προθεσμίες για την εξέταση των αιτήσεων επανεισδοχής μπορούν να καλύπτονται από διμερή πρωτόκολλα εφαρμογής,
               
            ΣΥΝΙΣΤΑ ΤΑ ΑΚΟΛΟΥΘΑ:
      
                  1.
               
               
                  Σύμφωνα με την παράγραφο 2 της σύστασης αριθ. 1, εάν οι προθεσμίες διοργάνωσης των συνεντεύξεων δεν καθορίζονται στα αντίστοιχα πρωτόκολλα εφαρμογής μεταξύ της Ρωσικής Ομοσπονδίας και των κρατών μελών της Ευρωπαϊκής Ένωσης, η συνέντευξη θα πρέπει να λαμβάνει χώρα μέσα σε 10 ημερολογιακές ημέρες από την ημερομηνία παραλαβής της αίτησης επανεισδοχής που αναφέρεται στην παράγραφο 1 της σύστασης αριθ. 1.
               
            
                  2.
               
               
                  Σε περίπτωση που η συνέντευξη δεν έχει διοργανωθεί εντός της προθεσμίας που αναφέρεται στην παράγραφο 1 της παρούσας σύστασης ή σε περίπτωση μη εμφάνισης του ενδιαφερομένου στη συνέντευξη, το αιτούν κράτος και το κράτος προς το οποίο απευθύνεται η αίτηση θα πρέπει να προβαίνουν τόσο στην αναγκαία μεταξύ τους επικοινωνία όσο και στις αναγκαίες ρυθμίσεις για τη διοργάνωση της συνέντευξης χωρίς καθυστέρηση.
               
            
                  3.
               
               
                  Εάν κατά τη διάρκεια της προθεσμίας που καθορίζεται για τη διοργάνωση της συνέντευξης το αιτούν κράτος κοινοποιήσει στο κράτος προς το οποίο απευθύνεται η αίτηση τη μετάθεση της ημερομηνίας εμφάνισης του ενδιαφερομένου στη συνέντευξη, η προθεσμία που αναφέρεται στην παράγραφο 1 της παρούσας σύστασης ή, ενδεχομένως, η προθεσμία που προβλέπεται στο αντίστοιχο πρωτόκολλο εφαρμογής θα πρέπει να παραταθεί έως την ημερομηνία που αναφέρεται στην κοινοποίηση.
               
            
                  4.
               
               
                  Οι προθεσμίες για τη διοργάνωση των συνεντεύξεων λαμβάνουν υπόψη τις περιστάσεις που αναφέρονται στην παράγραφο 3 της παρούσας σύστασης και δεν θα πρέπει να υπερβαίνουν τις 60 ημερολογιακές ημέρες από την ημερομηνία παραλαβής της αίτησης επανεισδοχής, εκτός εάν οι ιδιαίτερες περιστάσεις της σχετικής υπόθεσης αιτιολογούν τη διοργάνωση της συνέντευξης σε μεταγενέστερη ημερομηνία.
               
            
         
            
               Για τη Ρωσική Ομοσπονδία
            
         
         
            
               Για την Ευρωπαϊκή Ένωση